Jose Abril presenta als visitants la seua obra pictòrica inspirada en les textures mediterrànies
05 de març 2021

![](/media/ymfhgnws/99_visita-expo-jose-abril.jpg)  
​  

L’exposició _Orden y caos_, del pintor valencià afincat a Puçol Jose Abril, ja es pot visitar al Centre Cultural Mario Monreal. Es tracta d’una mostra de 20 creacions on l’autor combina l’escaiola amb la pintura per recrear, mitjançant relleus, textures i espais inspirats en la mar i en els colors mediterranis de mode que cada obra siga única.

La delegada de Cultura de l’Ajuntament de Sagunt, Asun Moll, ha assistit a l’espai artístic municipal, on s’ha trobat amb l’autor de la col·lecció, qui li ha guiat i explicat el sentit dels quadres exposats, unes obres pictòriques que en opinió de la regidora «**transmeten molta tranquilitat i relaxació i fan reflexionar sobre la vida diaria**».

Moll ha destacat la història que hi ha darrere de la col·lecció després d’escoltar l’expositor, un relat que considera «**molt tendre**» i que el propi artista traslladarà als visitants que acudisquen este cap de setmana (divendres i dissabte de vesprada) a través d’un passeig guiat per les sales on està instal·lada la mostra.

La regidora també ha manifestat la seua satisfacció per la reobertura dels espais culturals de la ciutat. «**Continuem recolzant la cultura i oferint els nostres espais, que a poc a poc van reprenent l’activitat**», ha subratllat la delegada de Cultura.

En _Or__den y caos_ els colors del Mediterrani acudixen a la trobada de l’espectador per a activar-se en una paleta cromàtica de blaus infinits, dinàmica i vitalista. L’exposició recull una sèrie de pintures expansives de caràcter tridimensional que l'artista modula amb les seues pròpies mans com faria un escultor al recrear una figura imperfecta. D'esta manera, les seues superfícies es plantegen com a recorreguts volcànics, com a territoris devastats per un sisme que deixa a la vista les seues plaques tectòniques.

Des del dia 4 de març fins al dia 27 es podran contemplar les obres en horari de 9 a 21 hores, de dilluns a dissabte, amb entrada lliure. L'aforament està limitat al 50% i complint totes les mesures de seguretat sanitàries.

 ​

*   [](http://www.facebook.com/sharer.php?u=https://aytosagunto.es/va/actualitat/jose-abril-presenta-als-visitants-la-seua-obra-pictorica-inspirada-en-les-textures-mediterranies/ "Facebook")
*   [](http://twitter.com/share?url=https://aytosagunto.es/va/actualitat/jose-abril-presenta-als-visitants-la-seua-obra-pictorica-inspirada-en-les-textures-mediterranies/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/jose-abril-presenta-als-visitants-la-seua-obra-pictorica-inspirada-en-les-textures-mediterranies/ "Linked In")
*   [](mailto:?body=https://aytosagunto.es/va/actualitat/jose-abril-presenta-als-visitants-la-seua-obra-pictorica-inspirada-en-les-textures-mediterranies/)